FI Euroopan unionin virallinen lehti C 283/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 283/10

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”BAMBERGER HÖRNLA”/”BAMBERGER HÖRNLE”/”BAMBERGER HÖRNCHEN”

EY-N:o: DE-PGI-0005-0802-17.03.2010

SMM ( X ) SAN ( )

1. Nimi:

”Bamberger Hörnla”/”Bamberger Hörnle”/”Bamberger Hörnchen”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Peruna, kasvitieteelliseltä nimeltään Solanum tuberosum subspecies tuberosum L., kuuluu tomaatin, paprikan ja munakoison tavoin koisokasvien (Solanaceae) heimoon.

Bamberger Hörnla -perunalajike kuuluu ns. vanhoihin maatiaislajikkeisiin. Se ei ole syntynyt jalostuksen tuloksena. Bamberger Hörnla -lajikkeen suoja kattaa ruokaperunan.

Valkokukkainen kasvi on pienikasvuinen ja ohut- ja hentovartinen. Kasvi vaatii ravinteikkaan, mahdollisimman kevyen maaperän, koska se reagoi äärimmäisen herkästi jatkuvaan märkyyteen. Sato korjataan syys- ja lokakuun aikana.

Tämän lajikkeen mukulat ovat pieniä, sormenmuotoisia ja loivasti sarvimaisen käyriä; joskus ne kaartuvat kevyesti toisen kerran vastakkaiseen suuntaan tai niissä on omalaatuisen muotoisia kieroutumia. Bamberger Hörnlan pitkänomaiselle muodolle ominainen pituus-leveyssuhde on yleensä 2:3,5.

Kuori on sileä, himmeän silkinkiiltävä, vaalean okrankeltainen, hieman punertavaan vivahtava perunan silmissä, joiden kohdalla punertava vivahde on voimakkain. Se ilmenee selvimmin hieman sadonkorjuun jälkeen ja heikkenee jatkuvasti varastoinnin kestäessä pidempään.

Bamberger Hörnlan maku on voimakkaan pähkinäinen. Saksan liittotasavallan lajikeviraston ruokaperunoiden keitto- ja makutestausohjeiden mukaan se luokitellaan kiinteä- ja keltamaltoiseksi; jauhoisuus on yleensä alle 4 (ei-jauhoinen) ja rakenne yli 6 (kiinteän tarttuva). Tuoreen massan tärkkelyspitoisuus on keskimäärin yli 13 %.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Bamberger Hörnlan viljelyn on tapahduttava jollakin Frankenin kolmesta hallintoalueesta (Ober-, Mittel- ja Unterfranken). Myös siemenperunoiden on oltava peräisin tältä alueelta.

Saksan liittotasavallan lajikevirasto on hyväksynyt Bamberger Hörnchen -perunan suojeltavaksi lajikkeeksi suojeltavien lajikkeiden hyväksymisestä ja niiden siementen ja lisäysaineiston markkinoille saattamisesta 21. heinäkuuta 2009 annetun asetuksen (BGBl. I, s. 2107) mukaisesti.

Edellä mainitun kansallisen asetuksen 4 §:n 2 momentin 1 alamomentin 4 kohdan mukaan suojeltavien lajikkeiden lisäysaineistoa (tässä tapauksessa siemenperunaa) voidaan saattaa markkinoille ainoastaan, jos se on tuotettu jollakin niistä alueista, joihin kyseisen lajikkeen hyväksynnässä viitataan. Tämän vuoksi siemenperunoiden on oltava peräisin Ober-, Mittel- tai Unterfrankenin hallintoalueilta.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Maantieteellinen alue käsittää Frankenin kolme hallintoaluetta (Ober-, Mittel- ja Unterfranken).

5. Yhteys maantieteelliseen alkuperään:

5.1 Maantieteellisen alueen erityisyys:

Puutarha- ja vihannestenviljelyllä on jo vuosisatojen ajan ollut tärkeämpi merkitys elintarviketuotannossa Frankenin alueella kuin muualla (erityisesti Bambergin puutarhaviljely oli 1300-luvulta 1800-luvun puoliväliin saakka kaupungin elinkeinoelämän kantava voima, ja se kehittyi muihin kaupunkeihin verrattuna aivan erityisellä tavalla). Yhtä suuri on myös vihannesten arvostus Frankenin alueen perinteisessä ruokakulttuurissa vielä tänäänkin.

Perunanviljelyllä on Frankenissa erityisen pitkät perinteet, ja perunaa viljeltiin siellä ensimmäistä kertaa koko Saksan alueella pellolla vuonna 1694. Bamberger Hörnla saavutti jo varhain alueellisessa keittiössä erityisaseman hienostuneen perunasalaatin raaka-aineena.

Jo yli vuosisadan ajan Bamberger Hörnlan nimi on juurtunut alueen asukkaiden tietoisuuteen. Suullisen perinteen ja kirjallisuusviittausten mukaan sen viljely Frankenissa juontaa juurensa 1800-luvun loppupuolelle, ja sen otaksutaan olevan lähtöisin Ranskasta. Lisäksi eräät seikat viittaavat siihen, että Bamberger Hörnla alkoi levitä jo 1700-luvulla Bambergin ruhtinaspiispojen puutarhoista maatiloille ja Bambergin puutarhureiden pelloille.

Perunoiden pitkänomaisen, sarvimaisen muodon (pituus-leveyssuhde 2:3,5) sekä huomattavasti vaihtelevan koon vuoksi tavanomaiset perunannostokoneet eivät tule kysymykseen. Siksi sadonkorjuu tapahtuukin joko käsin tai käyttäen erityisesti suunniteltuja perunannostokoneita. Ne eivät kuitenkaan ole yhtä tehokkaita kuin perinteiset koneet, koska erityisen rakenteen (kuljetinten telat ovat lähellä toisiaan) vuoksi niiden mukana tulee enemmän multapaakkuja, jotka puolestaan on poistettava työläästi käsin.

Frankenin viljelyalue erottuu kaikilta osin muista viljelyalueista kuivemman ja kesäisin kuumemman (manner)ilmastonsa perusteella. Keskimääräinen sademäärä on noin 630 mm, keskilämpötila 8,6–8,8 °C ja keskimääräinen auringonpaisteen määrä 1 550–1 700 tuntia vuodessa.

5.2 Tuotteen erityisyys:

Bambergin perunan erityispiirre on sen erikoinen muoto. Bamberger Hörnla -peruna on pieni, sormenmuotoinen ja loivasti sarvimaisen käyrä, mihin viittaa myös sen nimi.

On syytä korostaa, että vaikka Bamberger Hörnla olisi korkean tärkkelyspitoisuutensa (keskimäärin yli 13 %) vuoksi luokiteltava oikeastaan vain pääasiassa kiinteämaltoiseksi, se on tosiasiallisen keittokäyttäytymisensä perusteella kiinteämaltoinen. Tästä johtuukin Bamberger Hörnlan erityisluonne: se on ominaisuuksiltaan kiinteämaltoinen peruna (kiinteän tarttuva rakenne), jonka maku on kuitenkin samalla voimakkaan pähkinäinen.

Juuri tämä pähkinäinen maku yhdessä kiinteän tarttuvan rakenteen kanssa tekee tästä perunasta ainutlaatuisen verrattuna myös muihin muodoltaan, kooltaan ja maultaan vastaaviin sormenmuotoisiin perunoihin.

Kiinteän tarttuvan rakenteen perusteella sitä on perinteisesti käytetty ja käytetään edelleen perunasalaatin valmistukseen. Tältä osin myös lukuisista lehtiartikkeleista käy ilmi, että Bamberger Hörnla on erittäin arvostettu kuluttajien keskuudessa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Frankenin viljelyalue erottuu kaikilta osin muista viljelyalueista kuivemman ja kesäisin kuumemman (manner)ilmastonsa perusteella. Siksi tällä maantieteellisellä alueella viljellyn Bamberger Hörnlan tärkkelyspitoisuus on korkeampi kuin se olisi, mikäli lajiketta viljeltäisiin muualla. Bamberger Hörnlan tyypillinen, voimakkaan pähkinäinen maku, joka on ainutlaatuinen kiinteämaltoisten perunoiden kohdalla, on nimenomaan korkean tärkkelyspitoisuuden (keskimäärin yli 13 %) ansiota.

Maantieteellisen alueen erityisistä ilmasto-oloista johtuvan omintakeisen maun ansiosta kuluttajat ja etenkin herkuttelijat pitävät Bamberger Hörnlaa suuressa arvossa. Vuonna 2008 ammattilaisista koostuva raati valitsi sen vuoden perunaksi Saksassa. Vuosisataisen viljelyn myötä Bamberger Hörnlasta on tullut tärkeä ja korvaamaton osa Frankenin alueen gastronomiaa. Tämä ilmenee myös siitä, että se mainitaan Baijerin osavaltion maatalous-, metsätalous- ja elintarvikeministeriön ylläpitämässä perinteisten baijerilaisten erikoistuotteiden tietopankissa (http://www.spezialitaetenland-bayern.de).

Taloudellisessa mielessä Bamberger Hörnlan viljely ei pysty kilpailemaan useimpien muiden perunalajikkeiden viljelyn kanssa erityisesti siksi, ettei sadonkorjuuta voida kokonaan koneellistaa. Lisäksi perunassa esiintyy usein erilaisia kohoumia, jotka saattavat murtua lajittelun tai pakkaamisen yhteydessä, mikä vaikeuttaa tuotteen myyntiä tukku- ja vähittäiskaupassa. Kohoumien rinnalla Bamberger Hörnlassa esiintyy yhä useammin myös vihreitä laikkuja, jotka johtavat perunoiden hylkäämiseen lajittelun yhteydessä. Edellä mainittujen tekijöiden vuoksi Bamberger Hörnlan tuotanto on rajoittunut niille Frankenin viljelyalueille, joilla nämä haitat osataan minimoida ja joilla kuluttajat arvostavat tätä perunaa suuresti alueen perinteisen keittiön erottamattomana osana.

Eritelmän julkaisutiedot:

Markenblatt, nide 9, 5 päivänä maaliskuuta 2010, osa 7c, s. 3573.

https://register.dpma.de/DPMAregister/geo/detail.pdfdownload/12301

(1) EUVL L 93, 31.3.2006, s. 12.